சொல்லியல் பற்றி நாம் சிந்திக்கும்போது, “யாழ்” என்ற தமிழ்ச் சொல்லுக்கு, ஒலி அமைதியின் வழி, அண்மையில் இருக்கக் கூடியதாக “லையர்” (Lyre) என்ற லத்தீன் சொல் இருப்பது தெரிய வருகின்றது. ய, ல ஆகிய ஒலிகள் இவ்விரு சொற்களிலும் ஒருமை இருப்பதைக் காட்டுகின்றன. பண்டு, மெசபடோமியா என்று அழைக்கப்பட்ட இன்றைய ஈசாக் நாட்டின் உர் என்ற இடத்தில் அகழ்வாராய்வுகள் மூலம் கண்டுபிடிக்கப்பட்ட லையர் என்ற இசைக்கருவி சுமார் கி.மு. 2300 ஆண்டுகட்கு முன்னர் உருவாக்கப்பட்டிருக்கலாமென்று தொல்லியல் அறிஞர் கருதுகின்றனர். கிரேக்க மொழியில் உருவான் இச்சொல், லத்தீன் மொழியிலும் அவ்வாறே பயன்படுத்தப்பட்டிருக்கலாம். கிரீட் என்ற நாட்டில், மினோவா இன மக்களின் புராதன குடியிருப்புப் பகுதியில் காணப்படும் சில ஓவியங்களில் லையர் காணப்படுகின்றது. இன்று ஆங்கில மொழியில் நாம் பயன்படுத்தும் “லிரிக்கல்” (Lyrical) “லிரிசிஸ்ட்” (Lyricist) போன்ற சொற்களெல்லாம் லையர் என்ற சொல்லிலிருந்தே கிளை விட்டிருக்க வேண்டும் என்பதும் புலனாகிறது. பண்டைய கிரேக்கர்களின் பாடல் நிகழ்வுகள், லையர் இசையின் துணையோடு அமைக்கப்பட்டன.